Φυσικό Σύστημα

Φυσικό Σύστημα

Physical System

Σύστημα λέγεται γενικά ένα σύνολο αντικειμένων που συνδέονται μεταξύ τους με κάποιες συγκεκριμμένες σχέσεις.

Ορισμός
Λέγεται μια περιοχή του χώρου, αυθαίρετα καθορισμένη, που περιέχει ένα ή περισσότερα σώματα στα οποία ενδεχομένως ασκούνται φυσικές επιδράσεις οπότε αυτά εκτελούν φυσικά φαινόμενα.

Παραδείγματα
π.χ. ένα άτομο που περιλαμβάνει πρωτόνια, νετρόνια και ηλεκτρόνια.

Π.χ. ένα κύτταρο που περιλαμβάνει πυρήνα και άλλα οργανίδια (μιτοχόνδρια, χλωροπλάστες κ.α).

π.χ. μία σχολική αίθουσα που περιλαμβάνει μαθητές, καθηγητή και διάφορα ανόργανα αντικείμενα, (πίνακας, θρανία κ.α.).

π.χ. ένα λεωφορείο που περιλαμβάνει επιβάτες, οδηγό, καθίσματα κ.α.

π.χ. μία λίμνη που περιλαμβάνει νερό, ψάρια κ.α. π.χ. μία πόλη που περιλαμβάνει ανθρώπους οικίες, εργοστάσια κ.α.

π.χ. ένας πλανήτης που περιλαμβάνει ζωντανούς και μη οργανισμούς

π.χ. ένας γαλαξίας που περιλαμβάνει αστέρες (ήλιους), πλανήτες, δορυφόρους κ.α.

Είδη φυσικών συστημάτων
Διακρίνουμε τρία είδη φυσικών συστημάτων:

Κλειστό Σύστημα
Λέγεται το σύστημα που δεν επηρρεάζεται (αλλιώς είναι απομονωμένο) από το περιβάλλον.

Όλες οι εξωτερικές επιδράσεις (τόσο οι μηχανικές όσο και οι μη μηχανικές) που ασκούνται στα σώματα που περιέχει είναι μηδενικές.

ΣΗΜΕIΩΣΗ: Για την καλύτερη κατανόηση του ορισμού μπορούμε να παραλληλίσουμε το κλειστό σύστημα με ένα εμπορικό κατάστημα το οποίο παραμένει εκτός λειτουργίας σε όλη την διάρκεια του έτους και επομένως καμία εμπορική ή άλλη οικονομική πράξη δεν γίνεται σε αυτό.

Ανοικτό Σύστημα
Λέγεται το σύστημα που επηρρεάζεται «απρόβλεπτα» από το περιβάλλον.

Διάφορες εξωτερικές επιδράσεις (τόσο μηχανικές όσο και μη μηχανικές) ασκούνται στα σώματα που περιέχει.

ΣΗΜΕIΩΣΗ: Για την καλύτερη κατανόηση του ορισμού μπορούμε να παραλληλίσουμε το ανοικτό σύστημα με ένα εμπορικό κατάστημα το οποίο λειτουργεί σε όλη την διάρκεια του έτους και σε αυτό γίνονται όχι μόνον εμπορικές συναλλαγές (δηλ. πωλήσεις προϊόντων) αλλά και άλλες οικονομικές πράξεις (δηλ. αναπροσαρμογές ενοικίου, επισκευές κτιρίου, κλοπές, καταστροφές από πλημμύρες κ.α.)

Συντηρητικό Σύστημα
Λέγεται το σύστημα που επηρρεάζεται «προβλέψιμα» από το περιβάλλον.

Μόνον μηχανικές εξωτερικές επιδράσεις ασκούνται στα σώματα που περιέχει.

ΣΗΜΕIΩΣΗ: Για την καλύτερη κατανόηση του ορισμού μπορούμε να παραλληλίσουμε το συντηρητικό σύστημα με ένα εμπορικό κατάστημα το οποίο λειτουργεί σε όλη την διάρκεια του έτους και σε αυτό γίνονται μόνον εμπορικές συναλλαγές (δηλ. πωλήσεις προϊόντων) και όχι άλλες οικονομικές πράξεις.